Namanganda beton to'siqqa chiqib ketgan “Nexia” ag'darildi

Namangan shahrida 19 mart kuni “Nexia-2” beton to'siqqa chiqib ketib, ag'darildi. Holat yuzasidan viloyat Yo'l harakati xavfsizligi boshqarmasi ma'lumot berdi.
Ma'lum bo'lishicha, soat 01:30 da G'irvonsoy ko'chasida 1998 yilda tug'ilgan, haydovchilik guvohnomasiga ega bo'lmagan fuqaro “Nexia-2”ni boshqarib ketayotgan bo'lgan. U tegishli xujjatlarsiz Davlatobod–Toshbuloq yo'nalishida ketayotib, harakat xavfsizligini ta'minlay olmagan.
So'ng mashina yo'l o'rtasidagi beton to'siqqa chiqib ketishi oqibatida ag'darilgan.
Mashina salonida bo'lgan, 1995 yilda tug'ilgan yo'lovchi o'ng yuz yumshoq to'qimasi lat yeyishi tashxisi bilan shifoxonaga murojaat qilgan. Mazkur holat bo'yicha shahar IIO FMB huzuridagi tergov bo'linmasi tomonidan tergovga qadar surishtiruv harakatlari olib borilmoqda.
Avvalroq Qashqadaryoda haydovchi boshqaruvni yo'qotishi sabab “Nexia” pastlikka ag'darilgandi. Shuningdek, Samarqandda “Lacetti” ariqqa ag'darilib ketgani haqida xabar berilgan.